MINISTARSTVO ZNANOSTI I OBRAZOVANJA

**OBRAZAC PRETHODNE PROCJENE**

**ZA ZAKON O IZMJENAMA I DOPUNAMA ZAKONA O ZNANSTVENOJ DJELATNOSTI I VISOKOM OBRAZOVANJU S TEZAMA**

Zagreb, travanj 2017.

Ovaj Obrazac primjenjuje u postupku prethodne procjene radi utvrđivanja potrebe za provedbom postupka procjene učinaka propisa. Potreba za provedbom procjene učinaka propisa, osim u slučaju utvrđivanja financijskog praga iz članka 3. ove Uredbe, postoji obvezno i kada je na dva od 8. do 12. pitanja iz ovoga Obrasca odgovoreno sa „DA“ odnosno potvrdno.

# Opišite ukratko problem koji se namjerava riješiti normativnim rješenjem (izrađene teze propisa):

Donošenje ovog Zakona nužno je kako bi se postiglo uspješno funkcioniranje sustava znanosti i visokog obrazovanja, odnosno funkcioniranje sustava izbora u znanstvena zvanja, znanstveno-nastavna radna mjesta, znanstveno-nastavna radna mjesta, kao i procedure produženja ugovora o radu znanstvenika i nastavnika nakon navršene 65 godine života. Dodatno, neophodno je intervenirati u dio odredaba Zakona kako bi se uklonile uočene poteškoće u funkcioniranju sveučilišta i njihovih sastavnica. Isto tako, nužno je propisati način izbora znanstvenih savjetnika u trajnom zvanju budući da trenutno u Republici Hrvatskoj nema osoba u tom, najvišem, znanstvenom zvanju.

# Opišite ukratko cilj koji se želi postići normativnim rješenjem (izrađene teze propisa):

Donošenjem ovog Zakona želi se osigurati jasniji, transparentniji, inkluzivniji i otvoreniji sustav izbora u znanstvena zvanja, znanstvena radna mjesta, kao i znanstveno-nastavna radna mjesta. Osigurat će se ostvarenje kriterija izvrsnosti budući da će produženje ugovora o radu nakon navršene 65 godine života biti rezervirano isključivo za znanstvenike i nastavnike u najvišim znanstvenim odnosno znanstveno-nastavnim zvanjima. Riješit će se problem izbora znanstvenika u najviša znanstvena zvanja, kao i uočeni problemi u funkcioniranju sveučilišta i njegovih sastavnica.

# Navedite adresate na koje se problem trenutno odnosi i adresate na koje bi se mogao odnositi u budućnosti*.(primjerice: gospodarski subjekti, organizacije civilnog društva, potrošači, dobrotvorne organizacije, umirovljenici, mladi, socijalno osjetljive skupine i sl.)*

Iskazani problemi u primjeni Zakona o znanstvenoj djelatnosti i viskom obrazovanju odnose se na sve dionike sustava znanosti i visokog obrazovanja – znanstvenike, nastavnike i studente. Osim toga, ukoliko se iskazani problemi u skoroj budućnosti ne riješe, za očekivati je daljnje pogoršanje stanja i gomilanje nezadovoljstva u sustavu, kao i nastavak disfunkcionalnosti određenih sveučilišta i njihovih sastavnica. Također se želi poboljšati i izbor nastavnika na visokim školama i veleučilištima, pa se ovaj Zakon odnosi i na tu populaciju u sustavu.

# Objasnite ukratko normativno rješenje (izrađene teze propisa) i utvrdite jedno ne-normativno rješenje kojim bi se također mogao postići cilj. *(primjeri ne-normativnog rješenja: edukacija i informiranje, sporazumi udruženja, industrija, kodeksi udruga i drugih interesnih udruženja, dobrovoljni dogovor predstavnika tržišta, standardi, trgovačke uzance i sl.)*

Normativno rješenje (izrađene teze propisa):

Urediti sastav Matičnih odbora.

Propisati način izbora u znanstveno zvanje znanstvenog savjetnika u trajnom zvanju.

Propisati jednostavniji i brži postupak izbora u znanstvena zvanja, znanstvena radna mjesta i znanstveno-nastavna radna mjesta.

Propisati uvjete za produženje ugovora o radu nakon isteka 65 godine života na način koji će osigurati izvrsnost.

Nenormativno rješenje:

U okviru postojeće zakonske regulative postaviti ciljeve za rješavanje strukturnih problema. Međutim, bez izmjena zakonske regulative ne može se osigurati provedba strateških smjernica te će učinci nenormativnih rješenja biti vrlo ograničen.

# Odredite vremenski okvir za rješavanje problema i postizanje navedenog cilja te ukratko objasnite moguće prepreke, rizike u rješavanju problema.*(primjerice: potrebna financijska sredstva, raspoloživi resursi, koordinacija tijela u provedbi, različiti pristup rješavanju problema od strane adresata propisa, dionika, manjak podrške dionika, neusklađenost zakonodavstva, dodatni administrativni postupci, informatička podrška i sl.)*

Zbog jasne činjenice da su u funkcioniranju sustava znanosti i visokog obrazovanja uočeni brojni problemi, a koji otežavaju rad svim dionicima u tome sustavu, nužno je ovaj Zakon donijeti najkasnije do ljetne stanke Hrvatskog sabora (15. srpnja 2017.), kako bi mogao stupiti na snagu i primjenjivati se od iduće akademske godine. To znači da je u najviše tri mjeseca potrebno pripremiti Nacrt Prijedloga, poslati ga na javnu raspravu te u zakonodavnu proceduru. Moguće prepreke u donošenju Zakona su otpor dionika sustava znanosti i visokog obrazovanja na moguće koncepcije uređenja sustava napredovanja na znanstvenim i znanstveno-nastavnim radnim mjestima.

Na sljedeća pitanja potrebno je odgovoriti sa „DA“ odnosno „NE“, uz obvezni sažeti pisani osvrt.

# Da li normativno rješenje (izrađene teze propisa) zahtijeva izmjenu važećeg zakonodavstva? *Ako "DA", navedite važeće zakonodavstvo, izravno povezano s ciljem koje će se morati mijenjati, uključujući podzakonske akte.* *Ukoliko postoji obveza usklađivanja hrvatskog zakonodavstva s zakonodavstvom EU u tom području ili ukoliko postoji obveza provedbe međunarodnog ugovora za RH navedite propise koji se moraju usvojiti*.

Ne.

# Hoće li navedeno normativno rješenje imati značajan financijski učinak u barem jednom sektoru/području i u kojem? Da li utječe na tržišno natjecanje? Ukratko navedite kakvi se učinci očekuju.*(primjerice: veći financijski teret za gospodarske subjekte zbog troška prilagodbe zakonodavstvu i standardima; viši operativni troškovi; teži način kreditiranja i sl.)*

Ne.

# Hoće li navedeno normativno rješenje imati učinak na državni proračun odnosno proračune jedinica lokalne i područne (regionalne) samouprave? Ukratko navedite kakvi se učinci očekuju.*(primjerice: potreba za dodatnim sredstvima u proračunu za provedbu; sredstva za edukaciju službenika za nove ovlasti; sredstva za nabavku opreme; osiguranje transfera; osiguranje poticaja; sredstava za nove administrativne postupke i sl.)*

Ne.

# Hoće li navedeno normativno rješenje imati značajan učinak na socijalno osjetljive skupine, socijalni status građana, interesne skupine u društvu odnosno društvo u cjelini? Ukratko navedite kakvi se učinci očekuju.*(primjerice: status socijalnih prava građana; promjene naknada, transfera; status građana u odnosu na kupovnu moć; socijalna uključenost građana; zaštita posebnih skupina ljudi, ravnopravnost spolova i sl.)*

Ne.

# Hoće li navedeno normativno rješenje imati značajan učinak na okoliš, održivi razvitak i s tim u svezi na zdravlje ljudi? Ukratko navedite kakvi se učinci očekuju. *(primjerice: utjecaj na ispuštanje stakleničkih plinova, utjecaj na šume, na gospodarenje otpadom, na biljni i životinjski svijet, na zaštitu voda, na zaštitu tla, na zaštitu kulturne baštine i sl.)*

Ne.

# Hoće li navedeno normativno rješenje trebati provedbu administrativnih i upravnih postupaka vezano za adresate i s kojim ciljem? Hoće li navedena rješenja dodatno povećati administrativne prepreke za poslovanje? Ukratko navedite kakvi se učinci očekuju.(*primjerice: dodjela ovlaštenja; utvrđivanje prava i/ili obveza posebnim upravnim aktom; provedba upravnog/inspekcijskog nadzora; ishođenje dozvola, rješenja, suglasnosti; povećanje ili uvođenje nove administrativne tarife; izmjene administrativnog postupka i sl.)*

Ne.

# Hoće li za postizanje cilja biti nužan povezani rad više tijela državne uprave odnosno tijela lokalne i područne (regionalne) samouprave? Ukratko navedite tijela od kojih se očekuje povezani rad.

Ne.

# Da li je isti problem postojao i na koji način je riješen u zakonodavstvu zemalja Europske unije odnosno trećih zemalja? *(primjerice: poticanje malog gospodarstva; različito rješavanje ambalažnog otpada; fleksibilnost radnog zakonodavstva; rad na nepuno radno vrijeme; pojednostavljenje administrativnog postupka; rješavanje transporta rizičnih tvari; smanjenje oboljelih od malignih bolesti; maloljetnička delikvencija i dr.)*

Ne.

# **Teze o sadržaju propisa:**

Uspostavljanje učinkovitog i otvorenog sustava izbora u znanstvena zvanja, znanstvena radna mjesta i znanstveno-nastavna radna mjesta.

Trenutačni sustav prema važećem Zakonu o znanstvenoj djelatnosti i visokom obrazovanju pokazao se problematičan, zatvoren i nefleksibilan. Posljedica takvog normativnog stanja je postojanje velikog broja nejasnoća i poteškoća u postupcima izbora u znanstvena zvanja, znanstvena radna mjesta i znanstveno-nastavna radna mjesta. Ovi se problemi posebno očituju u dvojbama prilikom tzv. prijevremenih napredovanja u znanstvena zvanja i izbora u znanstvena zvanja bez prethodnog izbora u znanstveno zvanje u Republici Hrvatskoj, kao i u brojnim prijeporima prilikom provođenja izbora u odgovarajuća radna mjesta. Dodatno, primijećeno je da je sadašnji sustav izbora na odgovarajuća radna mjesta zatvoren za osobe koje dolaze izvan sustava znanosti i visokog obrazovanja, što se predloženim izmjenama želi ispraviti.

Poboljšanje funkcioniranja sveučilišta i njegovih sastavnica

Primijećeno je da u zakonskim odredbama postoje pravne praznine koje otvaraju mogućnost za različita tumačenja, što u praksi izaziva određene poteškoće u funkcioniranju sveučilišta i njegovih sastavnica, kao i u odnosima između sveučilišta i njegovih sastavnica. Dodatno, uočene su poteškoće glede radnopravnog statusa osoba na upravljačkim funkcijama na sveučilištima. Predloženim izmjenama i dopunama ispravili bi se uočeni problemi.

Jačanje ljudskih potencijala

Izmjenama Zakona o znanstvenoj djelatnosti i visokom obrazovanju riješit će se problemi u sustavu napredovanja, poticat će se izvrsnost i osigurati da u sustavu ostaju (nakon prelaska dobi za odlazak u mirovinu) isključivo najizvrsniji članovi akademske zajednice.